text: Ingen tegn på forbrydelse bag kvinde fundet død i voldgrav
  03 maj 2019 kl. 09.00
  En kvinde blev torsdag fundet død i voldanlæg i Fredericia. Intet tyder på, at der ligger en forbrydelse bag.
  Politiets foreløbige undersøgelser tyder på, at der ikke ligger noget kriminelt bag, at en kvinde blev fundet død i en voldgrav i Fredericia torsdag.
  Det fortæller vicepolitiinspektør Frede Nissen fra Sydøstjyllands Politi.
  - I de undersøgelser, vi har lavet endnu, så er der intet, der tyder på, at der er noget, som har politiets interesse, siger han.
  Det var en tilfældig borger, der kontaktede politiet torsdag klokken 11.25, da vedkommende fandt den livløse krop i voldanlægget mellem Prinsens Port og Danmarks Port i Fredericia.
  Kort tid efter ankom politiet og redningspersonalet, som erklærede kvinden for død.
  
  Kvinden er formentlig druknet
  Fredag udestår dog fortsat, at en retsmediciner skal obducere kvinden. Frede Nissen fortæller, at man derfor endnu ikke kender dødsårsagen.
  - Men vi antager, at hun er druknet, siger han.
  Den afdøde er en 60-årig kvinde fra Fredericia. Hendes pårørende er underrettet om dødsfaldet.
  